To mænd er blevet anholdt i forbindelse med en påkørsel, som kostede en 39-årig mand livet sent torsdag aften i Holbæk, oplyser politiet.

Forud for påkørslen havde de to parter stirret ondt på hinanden på en McDonald's-restaurant i nærheden.

Her var den 39-årige gæst sammen med sine børn, og på et tidspunkt var der en form for konfrontation med to mænd på 26 og 27 år.

De udvekslede bemærkninger, inden de skiltes, oplyser Midt- og Vestsjællands Politi fredag formiddag.

Senere påkørte de to yngre mænd altså den 39-årige på Valdemar Sejrsvej, og på sygehuset blev han erklæret død.

De to anholdte er fra henholdsvis Brøndby og Roskilde. De sigtes for vold med døden til følge, og de skal fremstilles i grundlovsforhør fredag eftermiddag i Retten i Holbæk, oplyser politiet.

I øvrigt efterlyser politiet vidner, der overværede skænderiet på McDonald's. Det fandt sted et par timer før påkørslen, der skete klokken 22.50.

I første omgang kørte de to mænd videre, da de havde ramt den 39-årige. Men senere kontaktede de selv politiet og blev altså anholdt.